text: প্রকাশিত: ৬:২৩ অপরাহ্ণ, আগস্ট ২৭, ২০১৮ | আপডেট: ৬:২৩:অপরাহ্ণ, আগস্ট ২৭, ২০১৮
  টিবিটি দেশজুড়েঃ রাজশাহী মহানগর বিএনপির কার্যালয়ে তালা দেওয়ার পর এবার ভাঙচুর করেছেন ছাত্রদলের একাংশের নেতাকর্মীরা। আজ সোমবার দুপুর ১২টার দিকে নগরীর মালোপাড়াস্থ দলীয় কার্যালয়ে এই ভাঙচুর চালানো হয়।
  রাজশাহী সরকারি সিটি কলেজ শাখা ছাত্রদলের নতুন কমিটির সাধারণ সম্পাদক এমদাদুল হক লিমন বলেন, ছাত্রদলের নতুন ঘোষিত কয়েকটি ইউনিটের পরিচিতি সভা করার জন্য তাঁরা সোমবার সকাল ১০টা থেকে দুপুর ১২টা পর্যন্ত মহানগর বিএনপি কার্যালয়ে অবস্থান করছিলেন। এ সময় ছাত্রদলের পদবঞ্চিত নেতারা নবগঠিত কমিটির ওপর হামলা চালায়।
  তারা দলীয় কার্যালয়ের চেয়ার-টেবিল এবং কাচের জানালা ভেঙে ফেলেন। তারা রাজপাড়া থানা ছাত্রদলের সাধারণ সম্পাদক রাতুল, চন্দ্রিমা থানা ছাত্রদলের সভাপতি হাফিজুর রহমান ও শাহ মখদুম থানা ছাত্রদলের সাধারণ সম্পাদক আবুল বাসার নতুনকে পিটিয়ে আহত করেন। তাদের প্রাথমিক চিকিৎসা দেওয়া হয়েছে।
  এর আগে রোববার দুপুর ১২টার দিকে নগরীর ছয়টি থানা ও তিনটি কলেজে ছাত্রদলের নতুন কমিটি ঘোষণার প্রতিবাদে মহানগর বিএনপি কার্যালয়ে তালা ঝুলিয়ে দেয় ছাত্রদলের পদবঞ্চিত নেতাকর্মীরা। এ সময় তারা ঘোষিত কমিটি প্রত্যাহার করে নতুন কমিটি ঘোষণার দাবি জানায়। কাউকে না জানিয়ে অযোগ্যদের গুরুত্বপূর্ণ পদে এনে ছাত্রদলের সুনাম নষ্ট করা হচ্ছে বলে তারা অভিযোগ করে।
  এরপর রোববার বিকেল ৪টার দিকে দলীয় কার্যালয়ের তালা ভেঙে ভেতরে প্রবেশ করে পরিচিতি সভা করে রাজশাহী মহানগর ছাত্রদলের কয়েকটি ইউনিটের নেতারা। এতে ক্ষুব্ধ হয়ে সোমবার দুপুরে মহানগর বিএনপি কার্যালয়ে ভাঙচুর করে ছাত্রদলের পদবঞ্চিত নেতাকর্মীরা।